b'\n_START_ARTICLE_\nStefan Lazarevi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nStefan je postal knez leta 1389 po smrti o\xc4\x8deta Lazarja v bitki na Kosovskem polju. Bil je osmanski vazal in se je kot poveljnik srbskih pomo\xc5\xbenih enot udele\xc5\xbeil bitk pri Karanovasi (1394), Rovinah (1395), Nikopolju (1396) in Ankari (1402). Osmanskemu porazu pri Ankari je sledilo Timur Lenkovo osvajanje Anatolije in medvladje, ki je trajalo do leta 1413. _NEWLINE_Leta 1403 ali 1404 mu je bizantinski cesar Manuel II. Paleolog podelil naslov despota, pribli\xc5\xbeno takrat pa je postal tudi zaveznik ogrskega kralja Sigismunda in med prvimi vitezi Zmajevega vite\xc5\xa1kega reda (Societas draconistrarum). Od ogrskega kralja je dobil dana\xc5\xa1njo Ma\xc4\x8dvo in Vojvodino, Zemun, Slankamen, Kupinik, Mitrovico, Be\xc4\x8dej, Veliki Be\xc4\x8dkererek, Apatin in Beograd, kamor je preselil svojo prestolnico. V Beogradu je zgradil trdnjavo s citadelo, ki je bila med Veliko tur\xc5\xa1ko vojno leta 1690 poru\xc5\xa1ena. Od nje se je do danes ohranil samo Stolp despota Stefana. _NEWLINE_Leta 1406 je v bitki pri Despotovcu porazil in ubil svojega svaka Muso, sina sultana Bajazida I. Po bitki se je v Srbiji za\xc4\x8delo dalj\xc5\xa1e obdobje miru. _NEWLINE_Stefan Lazarevi\xc4\x87 je leta 1427 nepri\xc4\x8dakovano umrl zaradi sr\xc4\x8dne kapi. Ker ni imel otrok, je leta \xc5\xbee 1426 na skup\xc5\xa1\xc4\x8dini v Srebrenici prestol prepustil ne\xc4\x8daku \xc4\x90ura\xc4\x91u Brankovi\xc4\x87u. Pokopan je v samostanu Koporin, ki ga je sam zgradil leta 1402.\n_START_SECTION_\nZapu\xc5\xa1\xc4\x8dina\n_START_PARAGRAPH_\nStefan Lazarevi\xc4\x87 je imel veliko knji\xc5\xbenico, v kateri so bila poleg slovanskih del tudi dela s podro\xc4\x8dja filozofije, zgodovine in poezije v gr\xc5\xa1kem in latinskem jeziku. \xc4\x8cital in pisal je v staroslovanskem in gr\xc5\xa1kem jeziku, obvladoval pa je tudi latin\xc5\xa1\xc4\x8dino. Ustanovil je ve\xc4\x8d samostanov, od katerih je najbolj znana Manasija (Resava). V samostanu je bila znana "Resavska \xc5\xa1ola", sredi\xc5\xa1\xc4\x8de za prevajanje in prepisovanje knjig, ki jo je vodil Konstantin Filozof._NEWLINE_Pisati je za\xc4\x8del po vrnitvi iz bitke pri Ankari. 29. januarja 1412 je v Novem Brdu, rudarskem sredi\xc5\xa1\xc4\x8du Srbije, izdal "Zakon o rudnikih", ki je poznan tudi kot "Statut Novega Brda. _NEWLINE_Napisal je tudi nekaj drugih del. Najstarej\xc5\xa1e ohranjeno delo, ki je bilo napisano leta 1403 ali 1404, je Zahvalni govor knezu Lazarju. Drugi ohranjeni tekst je napis na marmornem stebru na Kosovu. Tretje delo, Beseda Ljubezni (Slovo ljubve), je poetska poslanica, namenjena bratu Vuku Lazarevi\xc4\x87u kot poziv na spravo. Nekateri menijo, da bi lahko bila namenjena tudi zaro\xc4\x8denki ali sestri v osmanskem haremu. Pesnitev je napisana kot akrostih.\n_START_SECTION_\nDru\xc5\xbeina\n_START_PARAGRAPH_\nStefan Lazarevi\xc4\x87 se je leta 1405 poro\xc4\x8dil s Heleno Gattilusio, h\xc4\x8derko Franca II., vladarja Lesbosa in Valentine Doria, s katero ni imel poznanih otrok.'